Elustiil hävitab rahvaid  Võitlejaks Evelin Ilves end siiski ei pea, kuid on veendunud, et oma tõekspidamiste eest tuleb seista: "Kui sulle on kingitud nii palju tähelepanu, tuleks seda kasutada millegi hüvanguks." Vastne presidendi abikaasa sai üsna kiiresti aru, et saab kõnelda ainult sellest, mida peab oluliseks ning millega  on kursis. "Tänu arstiharidusele on mu jutt tervisest usutav. Kui aga räägin maaelust, siis siin mul teoreetiline alus puudub, see-eest on jälle kõva praktiline baas," teab Evelin Ilves ning lisab, et elustiil ja elukeskkond ongi elus tähtsaimad teemad. "Heaoluühiskond muudab kõiki laisaks ja sõltuvaks ühiskonna toodetust. Aga kui sa annad vastutuse oma elu eest ära kaupmehele, arstile, telekanalile, siis see on hukatus. Igaüks peab ise mõtlema, mida suhu paneb, kuidas elab, kui palju end liigutab ja  kellega suhtleb."